Peter Juel Jensen (V), 2013-10-22:
Sociale klausuler står højt på den politiske dagsorden.
I en række kommuner har Socialdemokratiet i forbindelse med budgetforhandlingerne for 2014 lagt pres på for at få indført sociale klausuler om lærlinge i kommunale udbud.
Venstre er grundlæggende imod sociale klausuler.
Såvel lærlinge som ledige får det bedste afsæt for at udvikle sig og få fast tilknytning til arbejdsmarkedet, hvis det foregår i virksomheder, der spiller frivilligt med.
Og meget taler for, at rigtig mange virksomheder spiller positivt med.
Det er ikke altid nemt at finde de relevante tal, men jeg har dog fundet frem til, at virksomhederne i byggebranchen spiller positivt med, når der bare er byggeaktivitet til det.
To ud af tre virksomheder tager løbende lærlinge, og 23 pct. af alle klassiske erhvervsskoleelever – dog minus SOSU-elever og landbrugselever – er i lære i bygge- og anlægsbranchen, mens de kun tæller ca. 6 pct. af de beskæftigede.
I Venstre ser vi også gerne flere praktikaftaler, men vi har den grundlæggende holdning, at tvang ikke er en vej, vi skal slå ind på.
Derimod får de såkaldte partnerskabsaftaler fat i al aktivitet.
Lad mig give et eksempel.
Københavns Kommune har siden 2011 kun været i stand til at stille krav om i alt 183 lærlingeårsværk på sine kontrakter inden for byggeriet.
Og Københavns Kommune opererer med sociale klausuler.
Dette skal ses i forhold til, at Københavns Kommune i perioden har haft et anlægsbudget på ca. 9 mia. kr. årligt.
Til sammenligning har Roskilde Kommune med en partnerskabsstrategi skabt 101 praktikpladser på kun halvandet år og med et væsentlig mindre budget.
Ved man i regeringen og Enhedslisten, hvad det er, man gambler med?
For man kan vel ikke både forestille sig mere frivillighed og tvang på samme tid.
Partnerskabsaftalerne virker og skaber foruden praktikpladser til de unge også et rigtig godt samarbejde mellem erhvervsskoler, skoleforvaltninger i kommunerne, UU-centre og f.eks. Dansk Byggeri.
Der er i den forbindelse også etableret nogle meget nyttige samarbejder om vejledning af de unge mennesker til erhvervsuddannelser samt undervisningsforløb, der giver elever fra folkeskolen kendskab til, hvad der er af muligheder i f.eks. bygge- og anlægsbranchen, f.eks. materialet »Skolen på byggepladsen«.
Sociale klausuler er ufleksible, for de knytter sig til en konkret opgave.
Det vil sige, at eleven skal anvendes til en bunden opgave.
Lærlingen kan ikke bare anvendes på de opgaver, hvor det passer virksomheden bedst, eller hvor lærlingen lærer mest.
Med dette lovforslag vil regeringen og Enhedslisten tvinge offentlige gymnasier, voksenuddannelsescentre, erhvervsskoler og private gymnasieskoler m.fl. til at bruge sociale klausuler om uddannelse og praktikpladsaftaler.
Men burde vi i stedet for ikke respektere selvejet og i stedet for opfordre til partnerskaber?
Nej, regeringen vil detailregulere.
Det betyder, at de skoler, der ikke bruger sociale klausuler, skal forklare på deres hjemmeside, hvorfor de ikke gør det.
I Venstre undrer vi os over, at skolerne ikke får samme mulighed, som kommunerne har fået i forbindelse med kommuneaftalen, hvor man fortsat har mulighed for at anvende partnerskabsaftaler.
Noget kunne tyde på, at man ikke er bevidst om, at især flere erhvervsskoler er med i praktikpartnerskaber allerede.
Så væk er de pragmatiske lokale løsninger.
I Venstre frygter vi, at brugen af sociale klausuler i forbindelse med skolernes udbud ikke vil skabe flere praktikpladser til eleverne på erhvervsskolerne – tværtimod er der en stor risiko for, at praktikpladsvirksomhederne i fremtiden alene vil rekruttere og ansætte elever i forbindelse med offentlige udbud, der omfatter krav om sociale klausuler.
Den almindelige, anerkendte rekruttering, hvor praktikvirksomhederne ansætter elever, når der er en ledig praktikplads eller en tilgang af arbejdsopgaver, vil blive elimineret, fordi virksomhederne vil blive styret af at skulle opfylde sociale klausuler.
Den gode, almindelige rekruttering af elever, der har været styrende i årevis, bliver simpelt hen elimineret gennem sociale klausuler.
Brug af sociale klausuler vil således underminere hele vekseluddannelsesprincippet i erhvervsuddannelserne.
Venstre kan ikke støtte forslaget.